b"\n_START_ARTICLE_\nKreuzberg\n_START_SECTION_\nHistorie\n_START_PARAGRAPH_\nI mods\xc3\xa6tning til mange andre omr\xc3\xa5der i Berlin, der var landsbyer f\xc3\xb8r de blev en del af Berlin, har Kreuzberg en relativt kort historie. Bydelen blev dannet i 1820 og har sit navn fra en 66 m h\xc3\xb8j bakke, der befinder sig i bydelen. Bakken var l\xc3\xa6nge kendt som Tempelhofer Berg, da den l\xc3\xa5 lige ved landsbyen Tempelhof. I 1821 blev der opsat et mindesm\xc3\xa6rke til minde om Napoleonskrigene. Da mindesm\xc3\xa6rket havde form som et kirkespir, blev bakken fremover kaldt Kreuzberg (Korsbjerget). Landwehrkanal, som g\xc3\xa5r gennem kvarteret, blev bygget 1845-1850 som en udl\xc3\xb8ber syd for Spree._NEWLINE_Bydelen voksede som f\xc3\xb8lge af industrialiseringsb\xc3\xb8lgen i 1860'erne og var langt op i det 20. \xc3\xa5rhundrede den indbyggerm\xc3\xa6ssigt st\xc3\xb8rste bydel i byen \xe2\x80\x93 selv om den geografisk var den mindste. Da der boede flest, havde Kreuzberg 400.000 indbyggere. Grundet sit lille areal, var Kreuzberg s\xc3\xa5ledes det mest befolkningst\xc3\xa6tte omr\xc3\xa5de med mere end 60.000 indbyggere pr. km\xc2\xb2. Industrien satte ogs\xc3\xa5 sit pr\xc3\xa6g p\xc3\xa5 bydelen, bl.a. rummede gader som Kochstra\xc3\x9fe og Ritterstra\xc3\x9fe mange virksomheder. Mange af Tysklands store aviser og forlag holdt ogs\xc3\xa5 til i Kreuzberg, bl.a. udgiveren af Berliner Zeitung, Axel Springer Verlag. Efter 2. verdenskrig blev huslejepriserne reguleret ved lov, hvilket gjorde investeringer i omr\xc3\xa5det uinteressante. Resultatet blev billige boliger af lav standard. Efter genforeningen er priserne steget, og beboersammens\xc3\xa6tning er blevet langt mere varieret. I dag har Kreuzberg en af de yngste befolkninger sammenlignet med omr\xc3\xa5der i andre af Europas storbyer. Som en af konsekvenserne af omr\xc3\xa5det sociale problemer, udgjorde Kreuzberg fra slutningen af 1980'erne og frem til midten af 1990'erne hjemsted for den overvejende kurdiske og tyrkisk-tyske indvandrerbande 36 Boys._NEWLINE_Efter bydelsreformen i 2001 blev Kreuzberg lagt sammen med Friedrichshain til den nye bydel Friedrichshain-Kreuzberg. Det vakte forundring, idet de to omr\xc3\xa5der kun er forbundet med \xc3\xa9n bro over Spree, Oberbaumbr\xc3\xbccke."